Nikolaj Villumsen (EL), 2014-10-01:
Det er en alvorlig ting at gå i krig, og med det her beslutningsforslag fra regeringen vil Danmark gå ind i et års krig i Irak.
Lytter man til den britiske premierminister og den amerikanske præsident, vil man vide, at krigen bliver langvarig.
Det er uklart, hvad regeringen vil opnå med denne langvarige krig.
Regeringen virker ærlig talt ikke til helt at have en plan.
Man aner ikke, hvad de danske kampfly kommer til at deltage i, men man åbner op for, at de kan udføre alt, hvad amerikanerne kommer til at bede os om at gøre.
I lyset af tidligere danske erfaringer med krigen i Irak og også i Libyen og Afghanistan synes jeg, det er uansvarligt, hvis Folketinget sender Danmark ud i en ny krig i Irak.
Der er god grund til at frygte, at luftangreb i Irak ikke vil svække ISIL, tværtimod kan det styrke de vanvittige ekstremister, når danske og amerikanske bomber igen kommer til at dræbe civile irakere.
Det beskrives i Jyllands-Posten i dag, hvordan britiske kampfly har fløjet rundt i 4 dage i Irak og har svært ved at finde noget at bombe.
ISIL har trukket sig ind i byerne eller er fortrukket til Syrien, hvor de nu massivt angriber de kurdiske områder omkring Kobani.
De danske bombardementer i Irak bliver altså enten nyttesløse eller også meget, meget blodige, fordi ISIL gemmer sig i byområder.
Det virker ikke til at være en fornuftig strategi.
Lyttede man til statsministeren i fredags, hørte man, at hendes tale bar præg af, at Danmark nu skal i krig, fordi vores allierede – amerikanerne – ønsker det.
Hvad bliver konsekvenserne for de irakiske civile?
Hvad bliver konsekvensen for Irak og regionen, når Danmark for anden gang inden for få år igen går i krig?
Vi har med den ulovlige krig mod Irak i 2003 fra dansk side været med til at skabe det nuværende kaos i Irak.
Var det ikke for den amerikanske invasion, havde ISIL aldrig fået den magt, de nu har fået.
Derfor har vi også en forpligtigelse til fra dansk side at tænke os om, inden vi igen kaster os ud i en krig.
Problemerne i Irak er p.t. først og fremmest politiske, og politiske problemer løser man ikke med F-16-fly.
Efter mange års vestlig støtte er der stadig ikke blevet skabt en inkluderende regeringen i Irak, og den hårdhændede behandling af det sunnimuslimske mindretal har givet grobund for ISIL, og det er stadig det grundlæggende problem i Irak.
Den irakiske hær har nemlig masser af våben.
Den irakiske hær er blevet trænet af amerikanerne i årevis.
Den irakiske hær er ikke svag, men den politiske regering i Bagdad er sekterisk.
Skal opbakningen til ISIL fjernes, skal den kurdiske og den sunnimuslimske befolkning inddrages i beslutningerne i Irak.
Men danske bomber bidrager ikke til den proces, tværtimod risikerer vi, at danske bombardementer hjælper den sekteriske irakiske hær og tilknyttede shiamilitser til at erobre sunnimuslimske område, og det vil går hårdt ud over den civile befolkning.
Læren efter de seneste års forfejlede krige er efter min mening ikke, at man kan komme udefra og diktere en udvikling med bombefly.
Tværtimod risikerer man at styrke ekstreme kræfter.
Vil man ekstremisterne til livs, og det vil vi i Enhedslisten, skal man i stedet for støtte de lokale kræfter, der kæmper for demokrati og menneskerettigheder.
I Irak og Syrien udgør kurderne en demokratisk og sekulær styrke, som Danmark bør støtte.
De kurdiske styrker er også veltrænede og målrettede, og de vil kunne bekæmpe ISIL, hvis de får tungere våben.
Derfor er det positivt, at Danmark allerede sender våben til de kurdiske styrker i Nordirak, men situationen er lige nu katastrofal i områderne i Syrien.
Der hjælper forslaget fra regeringen ærlig talt ikke, tværtimod trækker ISIL de tunge våben ind mod de kurdiske områder for at undgå bomberne i Irak.
Når vi fra Enhedslistens side i dag stemmer imod regeringens forslag om at sende kampfly til Irak, så gør vi det, fordi Enhedslisten ikke ønsker en ny Irakkrig.
Vi frygter, at luftangreb vil styrke ISIL og ramme civile.
Derfor har vi i stedet for fremsat et forslag, som har til formål at styrke lokale kræfter, så de kan bekæmpe ISIL.
Det mener vi er et langt bedre dansk bidrag til at få bekæmpet ekstremisterne, som lige nu tryner millioner civile i både Syrien og Irak.